***Samtaleopplegg* til forestillingen *Vingespenn***

Kjære deg som leser dette! Takk for at du engasjerer deg. Takk for at du ønsker å formidle en viktig men også krevende tematikk for ungdom. Hensikten bak V*ingespenn* er at vi ønsker at flest mulig ungdom får mulighet til å sette ord, tanker og handling på problemstillingene. At vi behandler deres sårbarhet med respekt samtidig som vi tør å ta innover oss nøden for mennesker i moderne slaveri. Vi tror det er mulig, og vi gir oss ikke før vi er ferdig.

Dette skrivet er ment å være en hjelp til deg i forberedelse av gruppesamtaler for kvelden. Bruk det du synes er nyttig!

**Kvelden/dagen**

Det er ønskelig å starte planlegging av kvelden god tid i forkant av selve oppsetningen. Det gir dere muligheter til å skape engasjement og en god ramme rundt kvelden. Vi anbefaler at dere bruker hele ressursen på DanceTV og egen dansegruppe. Vi anbefaler å bruke ca. 10 kvelder/ettermiddager (á 1 time) med øving for dansere (Utrente dansere vil kanskje trenge 15 timer). Om dere ikke har egne dansere, kan dere bruke push & play -versjonen. Forbered kvelden sammen med trygge gruppeledere. Vi tror samtalen er viktig for at ungdommene får snakket om inntrykkene de får i forbindelse med forestillingen. Det er ikke til å legge skjul på at tematikken er dyster og kan være overveldende. Håpet må løftes, og de bør få vite om konkrete løsninger og reflektere over hva de ønsker å gjøre med problemstillingen i egne liv. Grupper er krevende, men det betyr ikke at vi skal unngå det. Samtale og dialog er et av de viktigste verktøyene vi har for å bryte tausheten rundt moderne slaveri. Det er likevel viktig at du ser an gruppen. Det er bedre å holde samtalen kort, dersom ikke deltakerne viser særlig engasjement.

**Program for kvelden**

**5 min:** Introduksjon og velkomst

**32 min:** Forestillingen *Vingespenn*

**15-30 min:** Gruppesamtale

**60 min:** Kiosk, café, prat, klesbytte eller liknende.

Dere kan også «bygge ut» kvelden ved å arrangere klesbyttedag og eller gi caféinntektene til en organisasjon som hjelper mennesker ut av moderne slaveri eller jobber for global rettferdighet.

Dere kan ha andre eller bedre forslag til hvordan dere kan bygge ut kvelden. Dere trenger ikke å gjøre det, men vi tror det ville være gøy og skape engasjement rundt en aktuell men litt krevende tematikk. Det er ikke et krav, men et pluss hvis noen som har fagkompetanse på menneske­handel og moderne slaveri kan bidra i innledning eller være tilgjengelig for å svare på spørsmål. Har dere tid, kan dere også benytte dramaverktøyet «[Stopp utnyttelsen](https://globaluke.files.wordpress.com/2022/02/dramaopplegg-publisert-.pdf)!». Eller la dramaopplegget komme som oppfølger til Vingespenn den neste gangen dere er samlet.

**Gruppeleder**

Gruppeleder(e) trenger trygghet i sin rolle for å gjøre en best mulig jobb. Gruppelederen må være en trygg person som har god avstand i alder til dem han/hun leder. Vi anbefaler en egen samling for gruppeledere der dere har en gjennomgang av kvelden og gir dem informasjon de kan lese seg opp på f.eks. <https://globaluke.no/2021/10/18/fakta-og-handlingshefte2021/> og <https://pornoprat.no/forandring>. Samtal om hvordan dere kan møte ungdommene med respekt, forståelse og åpne spørsmål.

Vi anbefaler at gruppene har en størrelse på 4-6 personer + leder. Vi anbefaler videre at gruppene er inndelt i jente- og guttegrupper i omtrent samme alder.

**Aktuelle spørsmål**

Det er ikke meningen å bruke alle disse spørsmålene i gruppesamtalen.
Les gjennom spørsmålene og *velg ut f. eks 5 spørsmål* du synes er mest relevant for din gruppe. Gjør deg gjerne opp en egen mening og formuler spørsmål selv.
Ta gjerne en runde der alle får si noe om hva de tenker. Dersom gruppen ikke kjenner hverandre fra før, bør du ta en navnerunde først, så alle får sagt navet sitt.

1. Hva er din umiddelbare reaksjon etter denne forstillingen?
2. Hva overrasket deg?
3. Hvilke sårbare situasjoner kan føre mennesker inn i moderne slaveri?
4. Hvem har ansvaret for å forhindre moderne slaveri? Butikkeiere, politikere, voksne, ungdom, etc.?
5. Hva kan vi gjøre for å forhindre moderne slaveri? Hva er lettest å ta fatt på?
Se også fakta- og handlingsheftet: Sammen mot slaveri
6. Hvilke følelser sitter du igjen med etter å ha sett denne forestillingen?
7. Hvordan påvirket denne fremføringen deg?
8. Hvilke engasjement vekkes i deg etter å ha sett forestillingen?
9. Hva var ditt forhold til problemstillingene om moderne slaveri og pornografi *før* du så denne forestillingen?
10. Er det noe du kan endre i livet ditt for å gjøre en forskjell for mennesker i moderne slaveri?
11. Hva er årsakene til at så mange jenter og kvinner blir utnyttet av menneskehandlere?
12. Hva kan vi gjøre her vi bor i møte med moderne slaveri?
13. Hvordan kan din fremtidige jobb ivareta en rettferdig behandling av alle mennesker og bekjempe moderne slaveri?
14. Hva ville du gjort om du oppdaget at arbeidsstedet ditt hadde slaverilignende vilkår for arbeidere i sin produksjonskjede?
15. Hvordan kan dere snakke om denne problemstillingen på skolen?
16. Hvordan kan du lære mer om moderne slaveri?
17. Hva er de viktigste utfordringene knyttet til å gjøre noe med disse spørsmålene for unge mennesker i dag?
18. Hvordan henger pornografi og seksuell utnyttelse og tvang sammen?
19. Hvordan kan ungdom få hjelp til å bryte avhengighet til bruk av porno?
20. Hvordan kan ungdom støtte hverandre i å kjøpe rettferdige klær?
21. Hva eller hvem kan støtte deg i å leve ut gode vaner som bekjemper moderne slaveri?

**NB! Viktig informasjon til ungdommene du har gruppe sammen med**

Vær oppmerksom på at det kan føre til reaksjoner hos de unge. Derfor er det viktig å formidle til deltakerne at de kan snakke med en trygg voksen dersom de kjenner at noe er vanskelig. Det kan være vanskelig å vite om det er deltakere som har vært utsatt for krenkelser og som trigges av oppsetningen eller samtale rundt sårbarhet og utnyttelse. Hvis du allerede vet at deltakerne har et vanskelig forhold til temaet om kropp og utnyttelse, er det bra å ha tilgang til eller kunne samarbeide med ressurspersoner med kompetanse eller erfaring i møte med ungdom og krevende tema (f. eks. diakon, erfaren voksenleder, sjelesørger, helsesykepleier, psykolog eller prest/pastor).

Mot slutten av samlingen kan du si noe sånt som:
«*Hvis temaene vi har tatt opp i dag kjennes vanskelig, er det bra å sette ord på det hos en trygg voksen du stoler på. Trenger du tips om gode folk å snakke med, spør oss etterpå.
Og skulle du møte noen som søker hjelp til å komme ut av seksuelt misbruk, snakk med en trygg voksen. Husk at det ikke er ditt ansvar å ordne opp, men du kan foreslå at personen eller en voksen oppsøker en av hjelpeinstansene her:* [*https://pornoprat.no/#hjelpesider*](https://pornoprat.no/#hjelpesider) *(for ungdom) eller den nasjonale hjelpelinjen mot menneskehandel (generelt) ROSA tlf. 22 31 1160 eller en av disse:* [*https://menneskertilsalgs.no/allerede-bekymret/*](https://menneskertilsalgs.no/allerede-bekymret/) *- Viktig! Ikke prøv å selv gripe inn i en sak. Det kan sette utnyttede personer eller deg i fare.
- Du kan være en venn og gruppa di i menigheten kan være et sosialt fellesskap, der dere finner på hyggelige ting, osv. Voksne i menigheten kan f.eks. hjelpe til med å ledsage til offentlige kontorer, knytte kontakt med hjelpeinstanser, gi praktisk og annen hjelp, osv.*»